Begrafnisreëlings vir Nelson MandelaNelson Mandela Die presidensie het Vrydag die begrafnisreëlings van voormalige president Nelson Mandela bekend gemaak. Die president het in ŉ verklaring alle Suid-Afrikaners bedank vir die waardige manier waarop hulle op dié internasionale ikoon se afsterwe reageer het. “Hy was ŉ simbool van versoening, eenheid, liefde, menseregte en geregtigheid in ons land en in die wêreld,” het pres. Zuma in die verklaring gesê. Volgens die presidensie sal Mandela op 15 Desember in Qunu in die Oos-Kaap begrawe word. Sondag, 8 Desember, is as ŉ nasionale dag van gebed en herdenking ingestel. Die amptelike gedenkdiens sal op 10 Desember by die FNB-stadion in Johannesburg plaasvind. Tussen 11 en 13 Desember sal die oud-president by die Uniegebou in Pretoria in staatsie lê. Amptelike gedenkdienste sal dan ook in verskeie provinsies en streke gehou word. “Ons wil die week gebruik om ŉ lewe, wat goed geleef is, te vier. Lank leef Madiba.”